Forlystelsesparken slår i morgen dørene op til den nye sæson, og det bliver med larm fra store maskiner.

Men ikke kun fra rutsjebanerne. Anne Ladefoged Kvorning har nemlig på eget initiativ stablet et motorcykeltræf på benene efter inspiration fra åbningen af Bakken i København. Anne Ladefoged Kvorning har indbudt alle motorcykelinteresserede til at lægge vejen forbi Sommerlandet i morgen. - Vi laver det her for at få et godt samlingssted for motorcyklister. Så kan folk selv vælge, om de vil sidde i Falken hele dagen eller om de også vil ud at se på motorcykler, siger hun. Bekymrede børnefamilier skal dog ikke være bange for at møde fuldskæggede læderjakker på store Harley Davidson'er i Fårup Sommerland i morgen. - Det at køre motorcykel handler jo om at lægge de traditionelle sociale roller fra sig. Det er lige meget, om du er præst, direktør eller kassedame i Bilka. Vi vil lave noget socialt om motorcyklerne, og så kan vi jo lige så godt have det sjovt ved at være i Sommerland samtidig, siger Anne Ladefoged Kvorning. Sommerlandet er også åbent for gæster uden motorcykler. De kan så til gengæld se på motorcyklerne og forskellige udstillinger, der vil være at finde rundt om i parken resten af dagen.